**Installationsret, generelle regler i forbindelse med installation af hårde hvidevarer**

Du skal som lejer altid give besked til boligorganisationen via ansøgningsblanket, inden du foretager installationen. Se Lov om leje af almene boliger § 35.

Ønsker du at installere vaskemaskine, opvaskemaskine og/eller tørretumbler i dit lejemål, skal der ansøges forud for installationen. Find blanketten under <https://boilemvig.dk/beboer.aspx>

Som lejer betaler du selv for alle udgifter forbundet med installationen samt for drift og vedligeholdelse af både installation og hvidevarer, som du selv har indkøbt og installeret. Du har også det fulde erstatningsansvar, hvis der sker skader på grund af installationen. Det er et krav, at du har tegnet den fornødne forsikring til opfyldelses af erstatningsansvaret.

Du skal derfor altid kontakte dit forsikringsselskab for at høre, om den almindelige indboforsikring dækker nedenstående. Du er (jfr. Lov om leje af almene boliger § 38) uanset årsagen erstatningsansvarlig for enhver skade, der er forårsaget af de installationer, som du har foretaget efter Lov om leje af almene boliger §§ 35-37. Ved vandskade skal du f.eks. selv betale for udbedring af skader i din bolig og f.eks. underboens eller naboens bolig eller indbo, hvis der er sket skade der. Du hæfter også selv for udgifterne til en eventuel genhusning eller afrensning af sit indbo.

Hvidevarer, som er installeret af dig som lejer, er din personlige ejendom og skal fjernes ved fraflytning, medmindre der foreligger en skriftlig overdragelse mellem ind- og fraflytter. Installationen giver ikke ret til godtgørelse, hvis du fraflytter lejemålet.

Skabe som eventuelt fjernes ved installation af hvidevarer, skal du selv sørge for at bortskaffe. Hvis lejemålet mangler et skab, fordi den tidligere lejer havde installereret hvidevarer, genetableres skabsinventaret ikke. Hvis ny lejer ikke ønsker at overtage eller selv indsætte hvidevarer, kan hullet bruges til opbevaring, hvor nogle fx vælger at lave et forhæng.

De installerede hvidevarer må ikke genere naboer, hverken ved støj eller rystelser.

Afdelingen forbeholder sig ret til at lade installationerne besigtige.

Har du effekter f.eks. hårde hvidevarer eller gardiner som ny lejer ønsker at overtage, skal du udfylde en ejerskabserklæring. Erklæringen skal forevises ved syn af boligen.

Boligorganisationen overtager ikke vedligehold af disse effekter.

Ejerskabserklæringen fremsendes senest 5 hverdage før fraflytningssynet.

Ovenstående kan fremstå omstændigt for lejer, men er nødvendigt for at afdelingen ikke overtager vedligeholdelsen af hvidevarerne.

Ved overdragelse af indbo til ny lejer ved fraflytning anvendes ejerskabserklæring, som du finder
<https://boilemvig.dk/beboer.aspx>